Dato: 19. november 2014

Sagsnr. 2013-3933

Sagsbeh.: SAD

Til parterne på

vedhæftede høringsliste

**Høring over udkast til et nyt ”sikkerhedscirkulære”**

**1.** Vedhæftet sendes udkast til et nyt ”sikkerhedscirkulære” i høring.

Udkastet er udarbejdet af en tværministeriel arbejdsgruppe under Statsministeriet, som har haft til opgave generelt at vurdere behovet ­– bl.a. i lyset af den teknologiske udvikling – for opdateringer af det såkaldte sikkerhedscirkulære (*cirkulære nr. 9846 af 21. december 2013 vedrørende sikkerhedsbeskyttelse af informationer af fælles interesse for landene i NATO og EU, andre klassificerede informationer samt informationer af sikkerhedsmæssig beskyttelsesinteresse i øvrigt*). Arbejdsgruppen har bestået af repræsentanter fra Statsministeriet, Justitsministeriet, Forsvarsministeriet, Udenrigsministeriet, PET og FE.

Der er i meget høj grad – i overensstemmelse med arbejdsgruppens opgave – tale om mindre justeringer af teknisk eller sproglig karakter, navnlig i lyset af den teknologiske udvikling.

Derudover er der også foretaget mere indholdsmæssige ændringer. F.eks. følger det af den nye bestemmelse i § 13, stk. 2, at en sikkerhedsgodkendelse efter en nærmere angiven årrække kan ”udløbe” og miste sin gyldighed. Desuden er der i den nye bestemmelse i § 58 givet mulighed for, at det konkret godkendes, at visse klassificerede informationer i videre omfang kan behandles på mobilt udstyr.

**2.** Statsministeriet skal anmode om at modtage eventuelle bemærkninger til udkastet til cirkulære senest den 12. december 2014.

Bemærkningerne bedes sendt til stm@stm.dk med kopi til sad@stm.dk. Eventuelle spørgsmål til udkastet kan rettes til Stephan Andreas Damgaard på telefon 33 92 22 23 eller e-mail sad@stm.dk.

Der vedhæftes en oversigt over høringsparterne.

Med venlig hilsen

Jens Teilberg Søndergaard